V utorok 10. augusta sa v centre Pezinka uskutočnilo pietne podujatie Deň bielych ruží, ktorým vzdávame úctu obetiam banských nešťastí.Spomienková slávnosť sa konala pri banskom vozíku na Radničnom námestí o 17.00 h. Zúčastnili sa jej zástupcovia Malokarpatského baníckeho spolku spolu s predstaviteľmi samosprávy, členmi spriatelených organizácií Klubu sprievodcov mesta Pezinok, ZO Slovenského zväzu protifašistických bojovníkov, pezinského klubu Zväzu vojakov SR a verejnosť. Pamiatku obetí si pripomenuli položením bielych ruží k banskému vozíku a zapálením sviečky. Slávnostnú chvíľu umocnila báseň v podaní Melánie Hájikovej. Pamätný deň vznikol ako reakcia na výbuch v bani, ku ktorému došlo 10. augusta 2009 v Handlovej. Toto najväčšie nešťastie v histórii priemyselnej ťažby na Slovensku si vyžiadalo životy 9 baníkov a 11 záchranárov. Na pamiatku týchto, ako i stoviek ďalších obetí banských nešťastí na slovenskom území, kladieme 10. augusta pri pamätníkoch biele ruže. Biela farba lupeňov symbolizuje nevinnosť, zelená farba lístkov predstavuje nádej, že sa takéto tragédie už nebudú opakovať.
DEŇ BIELYCH RUŽÍ – SPOMIENKA NA OBETE BANSKÝCH NEŠŤASTÍ
- Post author:mbs
- Post published:10. augusta 2021
- Post category:Činnosť spolku / slávnostné akcie